Cesarhanmun/geonobi-data huggingface dataset:
地名: 公州 (忠清道, 首府/牧)
年: 1704.0

○大臣及禁府、刑曹堂上請對, 以犯越罪人事, 稟定於榻前。 前此左議政李畬, 以使行迫近, 而因刑判李益壽有故, 不得勘律, 請令次官, 入侍議處, 大臣亦與之同入。 刑曹參判兪集一, 持文案奏曰: "金禮進等三人, 再次犯越, 椎殺三胡者, 金有一等二人, 隨往同參者也。" 畬曰: "罪犯有三等之分矣。 前後以作變犯越事, 査使三次出來, 犯手殺害者, 皆勘以立斬, 籍沒妻子爲奴, 隨往者只處斬而已。 乙丑則彼中回咨, 隨往者則減死, 辛未則準律。 今旣不送査使, 直自我國勘律, 則似當用最後辛未例, 從重勘斷。" 上可之。 畬又以爲: "正犯外他罪人, 則似當措辭于咨文中, 待回咨處之。" 上命商賈則減死定配。 又命其時監司李震休、兵使李弘述, 竝革職, 地方官竝革職, 流三千里, 罪人原籍官降五資, 地方官之知機捕捉者, 只革職, 不能覺察者, 極邊充軍。 判義禁洪受瀗、知義禁閔鎭厚, 援例稟決如右。 禮曹判書閔鎭厚曰: "頃見金萬謹之疏, 朴世堂家廢朝夕上食云者, 極爲可駭。 古禮雖有不復饋食之文, 而朱子旣有定論, 我朝國制, 亦行三年日祭, 則別生異議, 公然停廢, 其違聖訓而背邦禮, 莫此爲甚。 父有治命, 子不得不奉承, 則世堂之子, 固不可深罪, 而朝家明飭, 則自當覺悟而歸正。 況他人或有效而化之者, 則其爲聖化之累, 當復如何? 宜別立敎條, 嚴示懲戒。 如父在母喪者, 期而當撤几筵, 此外父母之喪, 不設三年上食者, 則以不孝論, 定爲法律, 實合正風俗之道。" 畬曰: "世堂平生, 索隱行怪, 卽一異端, 故每事如此。 以古禮言之, 《儀禮》卒哭, 不復饋食於下室, 所謂下室饋食, 未能的知。 《檀弓》旣祔, 惟朝夕哭拜, 此則似無上食, 而張橫渠、司馬光, 皆行上食之禮, 朱子以爲: ‘禮宜從厚, 又無嫌於僭, 且當從之。’ 且《朱子家禮》, 旣成服, 有朝夕哭奠、朝夕上食, 而至葬後止朝夕奠, 小祥止朝夕哭, 大祥撤几筵, 而其間不復言朝夕上食, 止於何時, 其必在撤几筵之後明矣。 朱子以後定禮如此, 而世堂立異於朱子, 故不從此禮。 且禮以時王之制爲重, 故曰: ‘非天子不議禮。’ 孔子聖人也, 而猶必從周, 此古今之通義也。 世堂之事, 不惟悖於朱子之訓, 而又不遵時王之制, 此其關係亦不輕矣。 然異端之類, 如楊王孫之祼葬, 悖於禮經, 而古昔帝王, 置之度外者, 以不足治也。 世堂之事, 臣亦聞之, 於其父母之喪, 則亦行上食, 獨於其身, 使其子不行。 此猶知於父母, 則不行爲未安也。 其子則因父命不得行, 此非可罪, 故臣意則欲置之。 閔鎭厚職掌邦禮, 有此陳達, 其言則正矣。 我國禮俗已成, 父母喪宜無廢上食之人, 而至於手下喪, 則亦未保其必無。 其漸不可不防, 立爲定制, 如有違悖者, 宜禁之。" 上曰: "朴世堂事, 良可駭然。 三年朝夕祭, 乃是通行之禮, 則何敢廢之乎? 但此是渠之一家事, 豈至於害及風俗耶?" 鎭厚曰: "苟知非禮, 則操風化之權者, 不可不以正導之。 如或有他人化之者, 其害必益無窮。 今以不孝論斷之意, 定爲法律, 則孰敢有違拒者乎?" 上曰: "予意似不至此, 故見萬謹之疏, 而批答中不爲擧論矣。 禮判之言, 誠是, 依此定律施行可也。" 戶曹判書洪受瀗, 以有民怨, 請令司僕寺, 勿侵民田曰: "喬桐民人, 呈狀以爲, 松家島, 乃民人年年耕作之地, 而近來稱以牧場, 奪入於司僕。 蓋以煤音島牧場, 與之連境, 故混同見奪。 連年登聞, 而輒下於司僕, 終不得伸理云。 今考《輿地勝覽》, 則元無松家島牧場之稱。 況當此凶荒荐歲, 民結大縮之時, 奪入民田於牧場, 甚非恤民之意也。 且司僕牧場, 公州、興陽、泰安、興海等地, 皆以古牧場收拾者也。 其中馬位田, 爲宮家所折受者, 一一出給, 而民田終不出給。 只據《輿覽》古場之說, 而奪取民人世耕之田, 不亦謬甚乎? 泰安大小山, 則因臺啓, 曾已與民, 而洪州、興海等處, 則尙不出給。 旣無所養之馬, 而只令如金砯輩, 肆其貪虐而已, 何補於國乎?" 畬曰: "司僕喂馬之資, 旣不貲, 軍營立馬, 亦有時雇立。 其餘用度甚繁, 每患難繼, 故有此古牧場收拾之事。 《輿覽》所錄, 雖難取信, 而若入於圖籍者, 則自司僕不可輕給矣。" 受瀗曰: "宮家則還給, 而民田則不給, 其爲民冤大矣。 司僕喂馬之資, 例自戶曹劃送, 雖無此, 不患不足。 何至視民不如牧馬乎?" 上不從。 受瀗又曰: "內間需用凡物, 或自尙衣院, 或自戶曹, 有不時取納之事, 有時分付尙衣院, 使該院下吏, 直令徵出於戶曹。 臣未知果有是事否? 自內苟有所需, 則取用於戶曹, 無所不可, 而尙衣院, 徒以傳言徵納, 甚爲無理矣。" 上曰: "此特依前例爲之也。" 受瀗曰: "尙衣院宜有草記稟旨之事。" 上曰: "此非特今日爲然, 元無草記事矣。"
地名: 公州 (忠清道, 首府/牧)
年: 1718.0

○憲府論: "向日移御擧動時, 御寶載持馬顚蹶, 莫重寶匣, 至於傷損。 載寶馬牽手, 例以太僕巨達
                【巨達者, 太僕牽夫之名也。】
              定立, 而公然圖免, 以本寺貢物人入把, 以致墜蹶, 當該內乘, 不可罷職而止。 請拿問定罪, 圖避巨達及換入牽手, 竝命囚禁科罪。 國之大事在祀, 而享需, 太常旣無捧置之規, 臨祭卒責於貢物主人, 臨急封進, 事多猥褻。 請自今自本寺, 預爲定日封留, 以爲趁期進排。 闕中闌入之弊, 日甚一日。 大小官跟隨, 自有法例, 而今則一官員出入, 所帶傔從, 多至六七, 朝班起居之時, 殆同街市。 請別樣申飭, 一從定式, 如有犯禁者, 依例科罪。 昨年被薦人李德朋、金時佐, 旣無名稱, 且乏學識, 遽登薦章, 不可仍置。 請刋去。 薦中左尹李宇恒, 三年久據, 一味怠慢, 聽事之際, 昏謬亦多, 請罷職。 安東府使柳重茂, 手拙才短, 不能堪任, 務劇事繁, 一任曠滯, 請罷職。 公州, 營下劇邑, 最稱難治, 而新牧使李萬選, 累典州牧, 治績無聞。 曾莅圻府, 官屬盡散, 請改差。 宗簿正朴行義, 曾於奉使之日, 怪駭之擧, 鄙瑣之事, 不一而足。 近又爲徵私債, 任自拘人, 廊舍隣比, 作一囹圄, 傍近小民, 殆難支堪, 請罷職不敍。 兩國交際, 事體至重, 而乃者裁判差倭, 與東萊府使相見時, 猝然發怒, 離席前進, 作拏非常, 其輕侮國家甚矣, 而訓導、別差, 不能周旋調娛, 致此駭擧。 請當該訓導、別差, 拿問定罪。 江陵府使朴熙晋, 前後居官, 聲績俱乏, 及莅雄府, 多抛政務, 吏緣爲奸, 民怨滋興, 請罷職。 典簿朴宗陽, 本出寒微, 且乏名稱, 曾由部官, 遽躋此任, 請改差。 義州呼訴人朱益桓梟示之請, 方有諫院之達, 而第念此事, 實前古所未聞之大變怪, 歸咎朝廷。 要惠賣國, 名在聯狀者, 皆可伏法, 而今日諫院之只請狀頭梟示, 猶出於太寬。 請益桓亟令梟示。 關西官奴婢自願納贖之令, 遂出意外, 適副率畜官妓者之願。 托名補賑, 虛張穀數者, 指不勝摟, 請還寢西路官奴婢自願納贖之令。 長湍府所捉私鑄人, 移送捕廳, 則捕廳不加究問, 經先放送, 極爲未安, 而長湍, 職兼討捕, 則不自推治, 徑送捕廳, 亦難免踈緩之失。 請當該捕盜大將、長湍府使, 竝從重推考, 私鑄人, 更爲捉囚, 另加推覈。 勸武, 乃所以拔人才儲將望者也。 近來毋論人地之高下, 倖其科程之捷路, 百計投入, 皆是冗雜之類。 請申飭各軍門, 不合者一倂刋汰。" 世子只從內乘及享需事。
地名: 公州 (忠清道, 首府/牧)
年: 1719.0

○戊寅/世子引接大臣備局諸宰。 領議政金昌集言: "忠淸監司兪崇狀請, 庚子式年奴婢推刷及三軍門改都案退行矣。 湖西今年量役方張, 民間必多騷擾。 推刷、都案等事, 因年凶停寢, 亦有舊例。 兩道之請, 竝宜許之。" 世子可之。 昌集又曰: "頃者藥房入診時, 都提調李頣命, 以軍門習操多廢, 請依外方私操例, 設行大私習, 令中軍擧行矣。 近與將臣相議, 則皆以爲中軍代行, 雖云有故事, 申汝哲至於建白革罷, 則到今復令中軍替行, 終涉未安。 若大將有故, 則必須都提調代行, 毋令間歇似好云, 而此取旨大朝之事。 奉稟于大朝而下敎, 恐爲合宜。" 世子許之。 右議政李健命曰: "頃因左參贊閔鎭厚所達, 南兵使除挈眷事, 有稟處之令。 此則問于本道, 當待其回報而稟處, 而外方之弊, 不但兵、水使挈眷一事而已, 諸道監司支供, 勿論挈眷與否, 弊端非細矣。 朝家旣爲監司支供, 劃給營需一日米一石, 則非不優矣, 而監司不爲自辦, 必令判官支供, 下官接待上官之際, 不可埋沒, 務爲豐侈, 故以平壤一處言之, 監司一年支供, 殆過二萬兩, 而猶患不足。 公州、全州兩處, 則除出田結千餘結, 以供監司, 眷率一事, 猶爲第二件, 而支供之弊, 不可不變通矣。" 昌集曰: "或云監司體貌尊重, 支供不可自辦, 而此則有不然者。 兩都留守, 其體貌之尊重, 與監司無異, 而支供一節, 皆自爲取辦, 監司何獨不可自辦乎? 誠宜變通, 以營需米, 付監司, 使自供給, 如有不足, 則磨鍊加給, 未爲不可矣。 請自明年正月, 使之依此定式施行。" 世子可之。 持平金槹申前達, 又言: "槐院分館取舍之際, 一任私意, 才地恰當者, 亦多見漏, 至於增廣一榜, 竟有焚圈罷坐之擧。 請上博士、掌務官, 竝拿問, 使之改圈。" 世子只從朴光世事。 正言鄭宅河申前達, 世子不從。
地名: 公州 (忠清道, 首府/牧)
年: 1722.0

○禁府請拿問前縣監金時發, 嚴覈正罪。 時發, 卽頤命壻也。 頤命減死還收之後, 禁府急關送于賜死都事所到處, 驛卒飛傳到公州
              車嶺。 時發率壯奴, 要於路, 掠奪關文, 任自拆見, 拘留驛卒, 使不得直路作行。 成歡察訪黃允垕, 以此狀聞。
地名: 公州 (忠清道, 首府/牧)
年: 1729.0

○乙卯/引見大臣備堂。 戶曹判書權以鎭白上曰: "昨年宴饗時, 葡萄六百顆, 用錢五百兩。 殿下進御之時, 豈知如此乎? 且嚴禁近習, 然後可以爲國。 凡進排于闕中者, 中官及掖隷輩, 雖多般點退, 各司惟恐見忤, 不敢一言, 彌縫之際, 所費甚多。 殿下若欲爲國, 則宜自近習始。" 吏曹判書金東弼曰: "昨年臣陳貢物加用之弊, 上令廟堂書入元貢定數。 及擧條之入也, 還寢書入之命, 又無變通之擧。 且尙方貂帽, 造入甚多, 戶曹給價, 多至白金八百兩云。 糜費之至此, 殿下不可不知也。" 上曰: "戶判之言切實, 當留意。 予居常不嗜果苽等物, 而豈知一物之費, 乃至是耶? 日後如有此等濫費, 啓達可也。 吏判陳啓, 亦甚切實, 依前下敎, 元貢定數書入。 貂帽事, 所達儘好, 當留念。" 命讀時囚簿, 至洪啓一, 上曰: "何如?" 領議政李光佐曰: "師魯供言: ‘有翼以爲: 「啓一輕妄, 止可送于平安兵營。」 云。’ 啓一供稱: ‘於他家, 逢有翼, 聞凶詩而不能絶。 其後則不相從。’ 云。 見其詩而不絶者, 可刑, 故刑至二次。 臣則以爲本罪可治, 而但以聽詩而已, 則二次刑足矣。" 司諫徐宗玉曰: "師魯言: ‘啓一以爲: 「他事可使師孟知之, 深處不可使知之」。’ 此爲啓一一重公案。 詩事, 非可殺, 而此事非粧撰, 似未可輕議。" 上曰: "面質時, 亦有可疑者矣。" 獻納金尙星曰: "明白冤枉之外, 未可輕議矣。" 上曰: "更考文案稟處。" 至吳彦賓, 上曰: "此在平安兵營, 可往人數中而已。" 判義禁金興慶曰: "渠不幸矣。 渠則不知此, 當有生道, 而不可全釋矣。" 上曰: "遠配。" 至趙德普, 上曰: "德普緊出, 而先正子孫, 若無德普, 則無遺類矣。 希亮亦誅, 而此則事可疑而不明矣。 此出百孝招, 百孝終始多奸矣。" 宗玉曰: "文普分明是逆, 而德普則未可謂必與知也。" 興慶曰: "査啓來, 而卄三日遷宮云者, 與渠供相符。 而卄四日安城戰敗後, 百孝以身投地, 仰天歎曰: ‘天亡之秋, 德普見之。’ 云矣。" 上曰: "百孝投地之時, 德普、博普見之云者, 其奴之招也。 仍囚可乎?" 左議政洪致中曰: "當刑矣。" 上曰: "更推。" 至愼後三, 上曰: "此有可恕, 何如?" 致中曰: "此逆賊之壻也。" 上曰: "羅哥之壻, 豈必皆逆?" 興慶曰: "査狀來矣, 應亮言: ‘平橋賊, 以泰仁、晋州兵不來, 故散去, 金守宗居間。’ 云。 應亮與守宗不悅, 故嫉而告之。 云矣。" 宗玉曰: "守宗在邊山下, 以家富有形勢, 屢擬齋郞, 蓋豪强品官也。 後三初言與守宗相親, 後知事由守宗, 遂言不親矣。" 興慶曰: "後三待守宗更査來後稟處乎?" 上曰: "唯。" 在睦重衡、南壽彦, 致中曰: "重衡、壽彦, 皆緊出矣。" 上曰: "給靑布一款, 査狀來矣, 而舟師大將等說, 虛誕不可信也。" 致中曰: "壽彦可疑。 南漢行幸渡津時, 作亂之說, 出於賊招, 其言極凶。 其所牽連者群趙, 而觀奎之妹夫矣。" 至宋國休、宋重弘、宋楷, 致中曰: "三人皆出成衍供矣。" 上曰: "成衍死後, 無梯可問, 而成衍以誣告自服矣。" 致中曰: "安、竹之間, 多可疑之人。 宋哥居竹山家富, 能知風水、雜術, 常多人言矣。" 上曰: "參酌定配。" 至李明彦, 上曰: "其人局量不恢, 而非爲逆之人也。 夏宅以其爲明彦子而放之, 淸議拂鬱, 然予知明彦, 決非逆也。 鄭益河啓後, 宋寅明言可問, 故拿問矣。" 興慶曰: "明彦累出賊招, 罪名重大矣。" 上曰: "還配。" 興慶曰: "太歇矣。" 上曰: "猛於黨論, 棄於淸議, 而豈可以此, 疑其爲逆? 然公議如此, 極邊定配。" 至李萬東, 致中曰: "湖西査啓云: ‘禹、姜等三人問之, 則禹如天供稱: 「萬東言, 上司消息漠然無聞, 淸州關文, 如是明白。」云。 其後如天, 以誣自服, 而姜、李二人, 不救萬東, 此二句語, 終不似猝辦之語, 似非誣服。 而如天言犒饋之際, 羅賊來言: 「事機誤矣。 故萬東乃領兵赴公州。」云, 而萬東供, 則以爲: 「安、竹之戰, 乃卄四間, 而所謂事機誤之說, 以卄一日爲言, 可見其誣。」云。 而此亦未心然。 安、竹敗後, 則何必復言誤乎? 賊陷淸州後, 八路無應, 而兵判已下往, 則事誤云者, 非必安、竹戰後事也。 萬東, 乃之時之同姓同壻, 而兩羅, 於發兵前日來宿。’云, 故請刑矣。" 上曰: "唯。" 致中曰: "北道安撫使査啓中, 收買氈笠、草鞋, 謂非朴昌悌事, 乃監營軍官柳灝所爲云矣。 點閱親騎衛事, 昌悌初稱例點, 中稱執頉更點, 末乃云: ‘聞逆變, 故徵兵以待。’云。 實狀果然, 則初何不言, 而三變其說乎? 無朝令而多爲糒食爲戰服, 孰能無疑乎? 選儒品中勇力者, 亦可疑, 具軍容招入禁軍, 坼公文見之, 先問泰徵死生者, 亦可疑。 昌悌不服徑斃, 柳灝移鞫廳乎, 付捕廳乎?" 上問光佐, 光佐曰: "昌悌若無隱情, 則灝不當問。" 上曰: "自捕廳究問。" 上曰: "李殷鼎事, 御將陳達後, 洪景輔請拿, 予以爲過矣。 盟壇動駕時, 累言其不宜侍衛, 故囚之而旋放。 慶祉旣始刑, 故更令囚, 而卽悔之矣。" 光佐曰: "慶祉無可疑, 則殷鼎卽放, 有可疑則定配宜矣。" 上曰: "慶祉事, 漢翊、周衍, 雖有言, 而予則不疑矣。 今旣杖死, 殷鼎初囚已誤。 而今遂配之, 則有似彌縫前失, 寧容再誤?" 光佐、宗玉、尙星, 皆言宜定配。 致中曰: "當初處分, 終似率爾, 旣以爲悔, 則直放爲好。 定配則是疑之也。 罪人之子, 豈可人人而疑之?" 上曰: "以上敎, 直放可也。"
地名: 公州 (忠清道, 首府/牧)
年: 1734.0

○命大臣、禁堂, 行推鞫。 先是, 稷山縣有沈建伊者, 訛言國有大喪, 傳說於本縣將校金晋賛, 晋賛傳於鄕所李瑍, 瑍告于縣監李渭輔, 渭輔馳告于監司鄭彦爕。 彦爕覆其言根, 建伊以爲聞之於李亮濟及甘德, 彦爕以聞。 至是拿來, 命大臣按鞫之。 建伊者, 罪人杭之家奴也, 甘德卽建伊之甥姪女, 而杭子炫之妾也, 亮濟, 炫之姨從也。 鞫廳問李瑍, 瑍供: "上年十二月十七日, 晋賛來傳此言, 而以爲聞於建伊云。" 問晋賛, 供如瑍言。 問建伊, 建伊供: "亮濟來住崔於自里家, 而甘德亦自公州來會, 故臣往見, 則亮濟見京書, 色動驚歎。 臣問其故, 答曰: ‘國家有未寧之候。’ 及臣臨歸, 甘德附耳語臣曰: ‘國家有變, 而無儲嗣無近宗, 故姑不發說。’ 云, 故臣歸傳於晋賛云。" 問甘德, 甘德供: "臣欲捧租價於建伊, 建伊曰: ‘有名卜推吾命曰: 「明年當死。」 云, 幸勿困我。’ 臣答曰: ‘名卜若有靈驗, 自古豈有國喪乎?’ 此外無所言。" 問亮濟不服, 自此連行推鞫。
地名: 公州 (忠清道, 首府/牧)
年: 1740.0

○三司合啓請故左議政柳鳳輝、領議政趙泰耉追奪官爵, 領議政李光佐姑先罷職。 上特遞右議政兪拓基, 倂罷三司諸臣。 時, 兪拓基爲相, 旣伸復金昌集、李頣命兩大臣官爵, 又屢請反壬寅誣案, 伸雪金龍澤、李喜之諸人等冤, 上欲從之, 久未決。 諸臣等以爲誣獄不反案, 則聖誣無以雪, 而鳳輝等乃誣獄之本也。 不先討鳳輝等, 則又無以反誣獄之案。 於是大司憲權&#x256DA;、大司諫李聖龍、執義洪鳳祚、應敎金尙魯、掌令李彙恒ㆍ宋時涵、持平李聖海ㆍ閔宅洙、校理李德重、正言李壽海ㆍ朴春普等遂相率合啓曰: "向來凶徒之誣逼聖躬, 百計危動者, 蓋不可一二數, 而首先挺身爲諸賊倡者, 非鳳輝而誰也? 惟我先大王深軫宗社大計, 策我殿下, 立爲儲嗣, 此蓋肅廟之遺意、慈聖之明敎, 天地鬼神之所協應, 中外臣民之所共戴也, 而彼鳳輝獨不勝其憤毒, 投進凶疏, 恣意噴薄, 忙迫草率, 使令催督等語, 已非人臣所敢道, 而若其他辭氣之悖慢、旨意之凶慘, 有不可勝言。 其曰無人臣禮四字, 出於漢御史嚴延年劾霍光廢立之語也。 文字何限, 而必以此句語揷入, 是可忍耶? 其曰人心疑惑, 久而靡定, 抑何謂也? 宗社有托, 擧國同慶, 而乃謂疑惑靡定, 豈非叵測之甚耶? 其曰成命已下, 無容更議者, 究其指意, 尤爲凶慘。 名號旣定, 而獨爲是說, 則其所謂不容議者, 乃所以敢容議也, 其無北面殿下之心, 斷可知矣。 大抵鳳輝一疏, 實國家無限禍根, 辛丑建儲之後, 一種凶慘之徒, 潛懷逆心, 必欲敲撼而莫爲之先, 渠乃肆然立幟。 自是之後, 君綱臣分日益輕, 逆節凶謀日益深, 妖宦逆婢締結內外, 耉、恒、鏡、夢煽動駴機, 逆虎之凶書, 戊申之凶鋒, 次第繼發, 莫非鳳輝爲之先茅也。 若有三尺王章, 豈容一日假貸, 而殿下不惟不罪, 又從以寵擢之, 乙巳改紀, 薄施流竄, 天誅未加, 終死牖下。 丁未以後, 又迫於護逆之論, 至施復官之恩, 王綱益解, 輿情久鬱, 請鳳輝追奪官爵。" 又曰: "泰耉之罪, 可勝誅哉? 自聖明潛邸之時, 倡爲邪說, 隱然欲陷於罔測之地。 逮乎儲位旣定, 鳳輝凶疏, 專出危動之計, 而身爲大臣, 挺身右袒, 血戰於請討之論, 扶奬鳳輝, 密結凶徒, 竟售北門之計, 罪不容誅。 至於賊虎凶書, 何等凶悖, 而殿下特召宮僚, 至欲辭位, 則固當驚遑痛迫, 嚴鞫賊虎, 以正邦刑, 而顧乃視賊虎爲奇貨, 惟恐其獄之不成。 及夫白望發告渠輩凶慘之狀, 則謂之死中求生, 霎時胥命, 恬然按獄, 終始鍛鍊, 致令錫恒有勿書獄案之請。 賊鏡敎文, 有凶慘之語, 使凶徒藉口, 而終至於戊申之亂, 論其負犯, 實爲首惡, 死於牖下, 官秩自如, 請泰耉追奪官爵。" 又曰: "巨猾大慝, 從古何限, 而罪盈惡積, 未有如光佐者也。 蓋自丙申處分, 積懷怨懟之心, 及至辛壬得志, 遂爲凶黨之魁。 凡於凶國禍人之事, 無不主張, 辛丑代理之命, 義理光明正大, 可以有辭於後世, 敢以國必亡、無臣節等語, 咆哮於聯箚之時, 苟有一分臣事殿下之心, 豈敢以此, 謂之國必亡、無臣節乎? 況賊虎之凶書, 全出於謀危聖躬之計, 爲臣子者, 固當先鞫賊虎, 亟正其罪, 而久爲獄官, 終始鍛鍊, 惟恐其言之不實, 及至進善門親鞫一鏡之時, 始曰: ‘虎龍事, 絶痛絶痛。’ 云者, 不亦太緩乎? 己酉筵敎若曰: ‘虎龍情狀, 初豈不知者?’ 儘是攄破其肺肝矣。 賊鏡初疏, 凶心已著, 敎文句語, 逆節畢露, 苟非與此賊腸肚共連之人, 孰敢容護而奬擢不已? 至擬本兵之長, 便同賞功者然, 其心所在, 路人亦知。 丁未再入之後, 又復引拔泰徵、思晟、明彦、益寬之類, 排布內外, 列置藩閫, 幾售其稱兵犯闕之計, 思之及此, 不覺氣短, 而又以建儲代理之箚, 復置逆案, 以實虎賊誣告之獄, 尤爲凶慘。 至於甲辰大漸之時, 秘諱症患, 改稱藥名, 至使國家肺腑之親, 亦不知之。 卒使維賢、麟佐輩, 唱應前後, 釀成滔天之禍, 噫嘻痛矣。 光佐立朝殆五十年, 擧其平生而言之, 丙申以後, 怨國之罪人也; 辛丑以後, 鏡、夢之心腹也; 丁未以後, 麟、亮、維賢之窩主也。 論其罪犯, 實在罔赦之科, 古人所謂人思顯戮, 鬼議陰誅者, 眞光佐之謂也。 若不以其罪罪之, 則不但王法不伸, 天討不行, 日後宗國之憂, 亦有不可勝言者。 請光佐姑先罷職。" 上給其啓, 不下批, 出御熙政堂, 引見右議政兪拓基。 時公州人朴東俊者, 告于監司曰: "領議政李光佐葬其父於王字山脈, 陰戒地師使勿泄。" 監司金聖運以其事聞。 上以爲三司諸臣, 與東俊內外和應, 構陷光佐, 而疑拓基之與知也, 遂特召拓基。 拓基旣入, 上不言東俊事, 先言鳳輝諸逆誣逼聖躬之故, 誣獄當伸之意, 且敎曰: "兩臣復官以後, 其他事自可有弦韋, 而今此合啓, 又發於湖西, 狀聞入來之日, 不先不後, 惹起鬧端, 有若乘機而發者。" 拓基曰: "臣未之知也, 請見湖西狀聞。" 上始以東俊事言之, 拓基曰: "三司之論, 自春間有之, 而備員甚難, 故遂拖至于此。 三司雖無狀, 豈宜與公州人和應爲哉?" 上曰: "此輩幾年從宦, 今始爲之, 是欲操弄人君也。 廣諭之日, 旣與領相同飮, 有此擧措, 豈不怪哉? 蓋不滿予處分之致也。" 仍命幷罷三司, 又遞拓基相職。 蓋鳳輝等追奪及龍澤等反案, 其事首尾相關, 雖無異同, 而追奪所以辨聖躬之誣也, 反案所以伸諸臣之冤矣。 其中亦自有輕重先後之分, 而拓基旣伸兩臣, 又請反案, 而不以討罪辨誣先爲之請, 故上意固已不愜也。 及三司之合啓也, 上又以其請之不早, 疑諸臣之急於反案, 而緩於辨誣也, 至有操弄無據之敎, 此實乙巳以後討逆諸臣之失, 而難乎免於君子之誅矣。
地名: 公州 (忠清道, 首府/牧)
年: 1755.0

○甲子/上御銅龍門, 親鞫訊問尹志: "以汝卽逆商之子, 尙容食息已是寬典, 而敢懷怨國之心, 掛書於望華樓, 陰慘情節綻露無餘, 想必有綢繆者然後爲此, 況汝書籠, 傳藏於林國薰家, 國薰現納, 汝家奴亦已盡告, 雖欲欺, 焉可得也?" 志供: "李孝植以爲見臣潛書奸臣二字, 而羅州官吏積負逋欠, 爲此死中求生之計, 推諉於臣, 豈不凶獰乎? 且臣家奴所告, 不過恐㤼之致, 豈可以奴證主乎?" 刑推不服。 問奇彦杓, 彦杓供: "臣兒時往尹志家受學, 遊於廳事, 時聞尹志父子私語於房中曰, ‘吾父子當爲羅州之鬼。 然國豈長無事乎?’ 臣聞此語而憐之矣。 聞掛書出後, 臣自官出去時, 金重才問於臣曰, ‘朝有掛書之變, 知之乎?’ 臣曰, ‘此非愚民所爲, 似必尹志之所爲’ 云矣。" 問李孝植, 孝植供: "正月念間往志家, 則志獨在寫書, 見臣至握於手中之際, 見奸臣二字, 其時泛然見之矣。 二十四日場市, 林天大謄凶書示臣曰, ‘汝見此乎?’ 臣見之, 辭意凶慘, 故問其何以處之, 則答以摘給座首, 臣見奸臣二字相合。 故以爲必是志所爲云, 而以給座首爲善處矣。 志於丙辰自濟州來住於臣洞內, 臣學《通鑑》於志矣。" 問林天大, 天大供: "臣以羅州下吏, 正月二十日場市歸路, 見客舍望華樓東邊第二柱, 有掛書一張, 朴順已摘下, 臣奪取傳給于座首柳頣泰, 適逢下吏李孝植, 言及其事, 則孝植問其書如何, 臣答以其書如此, 孝植曰, ‘頃見尹志寫出殊常文字, 聞汝所傳, 必志所爲’ 也。" 問志奴介奉, 介奉供: "掛書事則不知, 而李孝植及臣上典妾娚禿同最密, 當知其事, 而謫客李掌令時熙亦相親, 時或酬酢怨國之語矣。" 問林國薰, 國薰供: "意外羅州有怪事, 臣父曰, ‘羅州漢, 必無在羅州爲之之理, 此必有怨國之徒爲之。’ 監司入羅州時, 志奴負籠來臣家。 志曾有稧案冊, 而不入籠中, 臣無一拔出者, 旣見之後, 更爲縛閉, 納于監營。 被拿時到公州客舍, 志書示冊字, 臣答以盡納官家, 則志大驚曰, ‘其中多有得罪時象之語,’ 臣旣曰無遺盡納云, 志則猶疑臣之或有所拔矣。 許多文書, 必不盡藏於小籠, 似或分送於他處矣。" 問志子光哲, 光哲供: "臣祖疏章等文字, 送置相親家, 而臣祖家狀及年譜中, 有觸諱時象之語, 故臣父以此爲慮。 所謂稧案, 卽臣與林國薰、金沆爲稧, 而衙前數人爲下稧矣。 臣父每欲立功自效, 以冀復用矣, 不幸至於此境, 父子將同死, 更何可達乎?" 刑訊禿同, 禿同供: "臣付榜於羅州客舍大門, 紙不及半張, 可爲三折之一, 而廣則頗廣, 行則當爲三行, 字大小, 小於錢葉, 而大於碁子。 曉頭付之, 而日字似是正月二十二日矣, 志使其奴介奉招臣, 翌曉進去, 則志明燈而使臣掛書, 其時李孝植、李齊春、松浦居林哥ㆍ李鼎夏同在, 志曰, ‘久在謫所, 欲爲解謫而懸榜矣。’ 又曰, ‘此是重大必死之事, 勿爲洩言。 死則吾死矣, 決不推諉於汝矣。’ 臣旣付之後往言于志曰, ‘無一人見之’ 云, 則志以爲極善云, 又曰, ‘汝必不洩言, 故使汝矣。’" 問林徵遠, 徵遠供: "臣之所居, 與志所寓, 相去十里, 故時或往來, 唱和詩律, 此爲死罪矣。" 問志子希哲, 不服。 林國薰所納書籠中, 羅州前牧使李夏徵書札最多, 綢繆親密無異骨肉, 至稱志所自稱之別號, 又與志書云夢拜先大監, 蓋指就商也。 上覽之震怒, 命配鍾城, 尋命拿鞫。
地名: 公州 (忠清道, 首府/牧)
年: 1793.0

○湖西暗行御史李肇源復命, 進書啓, 召見于便殿。 時, 吏曹判書參判缺員, 以徐鼎修爲參判, 幷召備邊司、吏ㆍ兵曹堂上, 登筵稟處。 公州判官李種徽、結城縣監朴尙春、扶餘縣監朴齊家、德山縣監金直休、海美縣監申啓文、庇仁縣監任長源, 俱以不治, 勘罪有差, 新昌縣監鄭文在, 卽其地定配。 以賑粥稀淡也。 上命肇源讀奏別單: "其一, 海美縣兵防船所載船艙一事, 前後邑報, 不啻積累, 終至有大臣筵稟之擧。 臣目見形止, 採探物情, 則所謂船艙, 在於官門十里地, 地雖回抱, 水不渟滀, 運船無路。 故每於春秋, 定式掘浦, 六面之民, 一齊赴役, 裹足齎糧, 爲弊滋甚。 假令有朝令夕發之擧, 將何以曳動? 戎備所關, 事極虛踈。 洪州
              高北面
              沙器所, 在本縣五里許, 水形地勢, 政爲天設之所, 浦戶稠密, 亦便守護之方, 而徒以洪民之不願, 尙致積弊之未祛。 以臣愚見, 高北面有一條大路, 若橫截兩界者然, 若以路上, 依舊屬之洪州, 路下割與本縣, 實爲兩便之道。" 有司堂上鄭民始啓言: "船艙掘浦之弊, 沿路諸邑, 在在皆然, 且高北面, 前旣劃給海美, 旋以洪州民人呼訴, 還付本邑, 到今復議劃給, 徒涉煩屑。 請置之。" 從之。 肇源又讀: "其一, 今番具純事, 雖不關於事目條件, 而事係變異, 輿情胥憤。 以臣所覩聞言之, 具純之家, 前臨大街, 村落甚盛, 初非火賊可入之地, 而旣曰逢賊, 則雖略干穿窬之類, 四隣當知, 奴僕難欺。 名以火賊, 而豈有一村, 晏然無一人覺得者乎? 卽此一事, 初不近理。 金命新與純隣居, 常斥其不孝之罪, 純因此含憾, 必欲謀害, 於是乎粧成逢賊之樣, 做出知世郞凶悖之說, 傳播遠邇, 煽動聽聞。 虛將短小之櫃子, 謂以藏錢見失, 謬指奴背之瘡瘢, 輒稱禦賊中鎗, 遂以此構成命新之罪案, 致有營獄之冤死。 命新旣死, 其妻又殉, 一道無不切齒, 行路擧皆側目。 論其罪犯, 死無足惜。" 肇源因進曰: "此不可不嚴覈勘律。" 上詢問諸臣。 鄭民始等曰: "具純之逢賊虛實, 方自金吾査實, 而今聞御史所奏, 則此事於渠, 猶屬細故。 論斷以不孝二字, 罪已不可一日自容於覆載之間, 而至於知世郞三字絶悖之說, 渠旣做出云, 萬萬驚痛, 毛骨俱竦。 具純卽令王府, 設鞫嚴問爲宜。 雖以繡衣言之, 旣未捉得眞贓, 而直加以二字之目, 已是率爾, 旣聞之後, 關係何如, 則所當卽地出道, 狀請按覈, 而今乃只以傳聞之說, 附諸書啓之末, 極爲寒心。 請罷職。" 敎曰: "見其別單, 渠之家行一句語, 渠亦有人心, 寧有是乎? 聞來不覺駭愕。 御史旣聞之, 則何可不卽出道覈實, 乃以過去說話, 如是揷入於轉語間乎? 雖因年少未經事之致, 豈不念爲人爲鬼之關係乎? 御史事, 誠非矣, 不須更提。 至於知世郞云云, 尤豈可泛聞而來, 泛說於別單乎? 御史罷職事, 依爲之。 以具純言之, 可謂於渠, 無所不有。 到今兵使之就拿, 別無關緊。 以繡啓中今番白做逢賊一款, 許多論列者, 所謂知世郞云云之渠果做出與否, 當盤覈於渠, 而鞫則過矣。 令該府嚴囚, 卽日開坐, 反覆究問, 期於得情。"
地名: 公州 (忠清道, 首府/牧)
年: 1799.0

○壬子/昌原府使李尙度, 疏陳邑弊, 備邊司覆啓曰: "其一, ‘本邑以四五十年來, 屢經大侵, 所失結摠, 厥數夥然, 徵稅無地, 而旣不經査櫛, 舊災量案陳棄, 亦近千結, 矯捄之道, 惟在更搜隱漏之田。 故踏驗田疇, 新査得者, 爲二百十一結, 未永免之舊災, 爲四百七十四結, 而其中已成水澤者, 以査得之結, 充補除免, 其餘二百六十三結。 災名旣異, 不可遽議永免, 自今年限年減稅, 則次第起墾, 不至全數永棄事也。’ 今以疏辭觀之, 則未永免之舊災二百六十三結, 與已成水澤者有異, 減稅勸耕, 似可次第起墾。 審知其如此, 而不爲通變, 則是豈所以奉家朝承勸農之至意哉? 特依所請, 自今年隨其墾闢, 限三年免稅, 而墾未墾結數, 年年修報巡營, 自巡營轉報地部及本司。 如年前關東、海西等邑例, 以準摠爲期, 一以爲詢事考言之道, 一以杜有名無實之弊。 其一, 近來峽居之民, 欲免公(私)
                〔稅〕
              燒斫之業, 必趨僻奧耒耟之用, 至及冡頂。 山中樹木之養, 動經百年, 在在童濯, 沙石汰下。 今若申嚴山禁, 使峽中之民, 無以着手於高深之境, 則服田食土者, 必當轉緣於閒曠不禁之地。 此不但爲防水害而已, 山而養木, 野而生穀, 實爲相土宜事也。’ 旣是法典所載, 又是目下當務。 而禁之不以其方, 一番撓民而止, 則非徒無益, 爲害反甚。 向來公州生員柳鎭穆所陳冊子中, 禁養條, 最爲切實, 今方依下敎, 頒示諸道守令, 苟能誠心採用, 可以不煩不撓, 責效於數年之後。 以此分付。 其一, ‘停退之意, 本爲歉年, 難於準捧也。 第彼窮民, 方輸新糴, 力綿於竝及, 旣稱舊還, 視同於科外準捧之難, 甚於新還。 歲又不登, 次次仍停, 則轉成舊遠, 頻頻蕩減, 外邑公儲, 因此虛縮。 至於代捧, 則俱無此弊。 且以民間事情言之, 雖在失稔之時, 必有稍登之穀, 與其一時停歇而更留後逋, 無寧從便折納, 而便歸了殺。 如非大無之年, 以其停退分數, 移施於代捧之規事也。’ 不許停退, 許其代捧, 豈不成公私兩便之道, 而近來聞見, 已熟於停退, 少値歉荒, 輒皆希覬, 營邑又從以撓攘。 今雖定以代捧之法, 難保其永無闊狹, 萬一如此, 則令無以信於民, 姑依近例, 自廟堂臨時稟旨, 恐合可久之道。 其一, ‘八道諸邑, 莫不有民庫, 而旣不會減於度支, 又不關由於巡營, 只是各邑自辦自消。 故弊源每在於官不至察, 吏緣爲奸, 耗費無節, 積成逋縮, 則加斂充報, 使成常規。 今若依關西例, 竝爲磨勘於道臣, 則査削旣係於上營, 僞濫自絶於下邑事也。’ 民庫一事, 先自兩南, 奉朝而見方釐正, 未知工拙得失之如何, 而自巡營磨勘, 未敢知其來頭利害。 雖以關西事言之, 非不句營於巡營, 而磨勘之際, 百弊俱生, 至有宜屬官廳之論。 大抵官有節用愛民之心, 則雖不磨勘於巡營, 自當常有餘裕, 苟無是心而虛張磨勘, 則適足以滋其冒濫之弊。 且此名目, 異於大同之成憲, 釐正後行之四五年, 備諳民問便否, 然後更議磨勘之道, 恐未爲晩。 其一, ‘近來八道收稅, 考諸收租案, 皆云下之上幾結, 下之中幾結, 下之下幾結。 此若據當年踏勘之災而言之, 則猶可也。 而所謂某等幾結者, 各有該邑一定之鐵案。 而旣曰下中下下, 則可知非爲六等之田分, 而乃是九等之年分也。 旣曰年分, 則年年一套, 無復增加, 是何說也。 所謂下中下下, 卽是七分災八分災之名也。 今乃不問豊歉, 先以幾十萬結, 永永縳係於災減之科。 又於其外, 添免當年之內災, 國家之年年漏失正稅, 不知幾十萬斛。 而今之每結所收竝田稅大同及他名色之附於田結者, 大略爲二十餘斗, 驟看之, 此政合於國典二十斗之法。 而所謂實十分二十斗, 《原典》所著田稅之法, 而大同等名色, 皆出於其後, 若於田稅條二十斗之內, 割出爲大同, 則烏在其代土貢創大同之意耶? 《原典》以來, 旣無田稅米降幾斗之法文, 而年分等第, 明是隨歲不同之事。 但於八道各邑收租案中, 削去懸空分等之謬例, 必以當年全災, 與內災之眞箇結數, 依本規開錄減免, 則正稅之入, 庶復祖宗之舊矣。 苟其若是, 則經費有裕, 彼良保最窮者, 幾萬生靈, 始可以次第拯拔於水火之中, 而如寺奴婢之流, 外邑雜徭之添附田結, 而侵害農民者, 皆可以量宜變通事也。 年分九等之制廢, 每結四斗之法行, 而《續典》田稅條有曰: ‘凡一結收田稅四斗。’ 註曰: ‘下之中以上收稅, 不在此限。’ 以此觀之, 則量案時引用年分文跡, 而仍作田土等數也明矣。 取考三南收租案, 則自上之下, 至下之中, 爲十餘萬結, 而其餘則竝與京畿、海西, 皆屬下下。 疏中所謂旣曰: ‘下中下下, 則可知非爲六等之田分, 而乃是九等之年分也。 旣曰年分, 則年年一套, 無復增加, 是何說也?’ 云者, 其所起疑, 固無足怪。 而其實則《續田
                  〔續典〕
                》所載下之中以上之文, 亦未嘗不以年分等第, 爲田之等第, 又何疑之有乎? 今若因此而認以《原典》稅法之至今自在, 遽欲責其實十分, 每結二十斗之稅, 則摠計三手糧大同結錢等項, 一結所出, 將近四十斗, 此豈可以議到乎? 旣不可議到於此, 則依前置之之外, 別無他道, 請以此分付。" 允之。 敎曰: "昌原倅疏辭, 不事蹈襲, 能出自己杼軸, 且其爲說, 多有朱書語法, 可知其嫺於實地, 比之梔蠟口氣, 不啻較三十里。 疏中代捧事, 此法只見於《續典》, 不載於《原典》, 蓋非遽昔盛憲。 而與其停退而反貽民弊, 無寧代捧而不作公債。 亶在道臣邑宰, 隨時量宜, 從實闊狹之如何。 民庫事, 故相尹文翼, 按湖南時, 以應捧定爲恒式矣。 入不當出之弊, 比比有之, 而先取還穀以補之, 末又分徵以充之。 公私之效害, 果何居? 惟其可行無弊之方, 更須爛商善處爲可。 田稅事, 《通編》所載, 《原》、《續》各異, 何(攝)
                〔獨〕
              於此乎? 然也靜、義兩縣之設。 在於《原典》之後, 而《原典》註以濟州三邑, 則似此文勢, 亦云多矣。 大抵此疏全篇, 多是人所不言之事。 若聚諸道文倅之章, 用科試功令之法, 定等第次甲乙, 則此疏勝於鄭晩鍚之根據, 韓興裕之精詳, 而該於適用, 亦與金㙆之識見不多讓。 今番勤諮之擧, 卽詢事考言之遺規也, 車服之庸, 豈可不施於此等之人? 昌原府使李尙度, 令該曹因其任嘉善大夫下批, 以勸諸倅。"
地名: 公州 (忠清道, 首府/牧)
年: 1802.0

○備局言: "壯勇營撤罷後, 錢、穀、木、布、屯土、軍器、公廨, 區處移屬, 軍兵接濟、戶曹ㆍ內司各衙門奴貢給代措處之方, 各具別單以入。"
                【錢、穀、木、布區處別單, 各項米合二萬三百六十三石, 屬之惠廳, 各項米合六千八百二十三石, 屬之戶曹。 各項太合二千一百六十六石, 屬之惠廳, 各項太合二千六百九十二石, 屬之戶曹。 各項木合二百十五同, 屬之惠廳, 各項木合二百四十同, 屬之戶曹, 各項木合四同, 屬之兵曹, 各項木合二十四同, 屬之訓局。 各項木合二十二同, 屬之禁營, 木八同, 屬之御營, 木二十同, 屬之嶺南。 各項布合二十四同, 屬之戶曹, 各項布合十五同, 屬之兵曹。 各項錢合四千六百兩, 屬之惠廳, 各項錢合二千一百五十五兩, 屬之戶曹, 各項錢合四百五十三兩, 屬之禁營, 各項錢合三百十三兩, 屬之御營, 錢四十四兩, 屬之軍器寺, 各項錢合二千八百八十八兩, 屬之兵曹, 各項錢合一千八百兩, 屬之京畿, 各項錢合一萬四千六百七兩, 屬之海西, 各項錢合六萬五千九百三十八兩, 屬之關西, 各項錢合一萬六千二百十三兩, 屬之湖南, 各項錢合七千六百七十兩, 屬之嶺南, 各項錢合九千六百七十九兩, 屬之湖西, 錢三千兩, 屬之關東, 錢一千兩, 屬之關北, 錢九千兩, 屬之廣州。 別庫所管及餉色還穀仍分, 取耗秩, 各項租合六萬三千六百十五石, 小米一百十一石, 屬之京畿。 各項小米合一萬四千石, 屬之關西, 小米九百石, 屬之海西, 大、小米合一千一百九十四石, 屬之湖西, 各項米合二百八十六石, 屬之湖南, 米四千石, 屬之嶺南, 各項米合三千五百石, 屬之關東。 拜峯米二千七百石、租二千石, 鷺梁還米一千二十石, 古城還米一千石、租三千二百二十八石, 屬之各該鎭。 屯土區處秩, 扶安屯、古阜屯、固城屯、金海屯、昌原屯、橫城屯、洪州屯屬之廣州, 於支屯屬之御營, 振威屯、陰竹屯、漣川屯、始興屯屬之均廳。 鳳山屯、黃州屯、甕津屯、安州屯、傳川屯、長興屯、定州屯、振威屯、高陽屯、金浦屯、砥平屯、楊根屯、加平屯、箭串菜田稅、興德洞圃田稅、桃渚洞圃田稅、鷰谷寺白紙, 屬之內司。 水原屯、安山屯、始興屯、龍仁屯, 屬之水原府。 長淵屯、廣州屯、嘉山屯、古城屯、永柔屯、公州屯、伊川屯、龍岡屯、陰竹屯、坡州屯屬之均廳。 果川屯屬之鷺梁鎭, 拜峯屯屬之該牧官。 外別庫所管柳川、平山、信川屯稅, 長水寺稅修城庫所管大有屯, 賭地租, 莞千庫所管火巢內稅, 連山屯稅, 平薪屯稅穀, 牙兵收布七百同, 以上本是五營所管, 仍屬之水原府。】
地名: 公州 (忠清道, 首府/牧)
年: 1814.0

○禮曹, 以各式年京外忠、孝、烈狀報政府, 分等抄啓。 忠臣旌閭秩。
                【京居故學生李興植, 辛未西賊時, 從其兄祜植, 郭山任所及賊突入奮罵遇害。】
              孝子旌閭秩。
                【京居故府使沈養之, 故庶尹丁志德, 故良人池道榮, 故副正申韺, 故都正黃運祚, 贈敎官李復運, 故學生韓光益, 故童蒙愼根秀, 水原府故正言崔道文, 故進士崔受復, 積城庶人李厚孫, 鎭岑故士人柳東爀, 全州故士人趙大壽, 延安故官奴李昌梅, 安邊故學生柳仁淸, 咸興故學生朱欽烈。】
              孝婦旌閭秩。
                【豐川閑良朴震杓母崔姓, 原州故業儒李童錫妻金氏。】
              烈女旌閭秩。
                【京居故士人申錫殷妻愼氏, 故士人沈宅模妻李氏, 故將仕郞朴敬植妻郭氏, 故學生李明誠妻韓氏, 故學生趙旭永妻洪氏, 故出身徐命俊妻金姓, 故學生李羲龜妻兪氏, 故學生南秉憲妻徐氏, 故通德郞鄭昇燠妻李氏, 士人愼師一妻元氏, 故學生許晩妻李氏, 士人權仁壽妻李氏, 故學生尹佐烈妻李氏, 開城府故士人林景立妻朴氏, 故副司果劉順龍妻張氏, 水原府故下吏羅繼述妻朴姓, 故旗牌官朴奎淵妻兪姓, 始興故學生柳最寅妻金氏, 永平故學生金學禮妻成氏, 陽川故士人權攸妻丁氏, 公州贈參判崔相奎妻文氏, 淸安故士人洪在範妻金氏, 天安故良人白東齊妻崔姓, 臨陂故士人趙益淳妻金氏, 金堤故士人李晩得妻朴氏, 光州故閑良吳次培妻白姓, 法聖故閑良宋允之妻朴姓, 古阜故士人李始采妻柳氏, 大丘故士人李咸厚妻尹氏, 永川故良人朴千億妻崔姓, 聞慶故士人鄭渭妻申氏, 英陽故士人李壽延妻李氏, 居昌故士人卞東賢妻李氏, 靈山故學生裵允徽妻權氏, 昌原故業儒朴擎天妻裵氏, 慶州故士人崔宗白妻鄭氏, 楊口故學生鄭橒厦妻朴氏, 洪川故士人閔建洙妾李姓, 安峽故學生李㫼妻李氏, 春川故士人崔瑞妻李氏, 海州故士人李尙祖妻梁氏, 黃州故士人安得濟妻金氏, 瑞興故閑良嚴東延妻吳姓, 義州故士人白允希妻趙氏, 成川故學生金大白妻金氏, 故學生洪尙一妻朴氏, 順川故學生李昌國妻金氏, 嘉山故學生金仁識妻吳氏, 安北兵營吏金錫履妻金氏, 厚州鄕人元光華妻姜氏, 鏡城故學生玄啇枻妻鄭氏。】
              孝女旌閭秩。
                【大丘故士人李咸厚兩女兒。】
              忠臣贈職秩。
                【居昌故監務李智活, 端宗遜位, 棄官自靖者也。 溫陽故士人姜玳, 戊申逆變, 倡義討賊者也。 晋州故義兵將許國柱, 倭變倡義入守晋陽者也。 慶州故奉事白
                  以昭, 倭變倡義丁酉戰亡者也。 慶山故參議張夢紀, 倭變倡義殉節於唐橋之戰者也。】
              孝子贈職秩。
                【京居故通德郞金義集, 故學生尹恒東、李羲龜、南鏽, 水原府故士人金星烈, 開城府故士人韓道奕、禹得龍, 富平故衛率南淵, 洪陽故進士李彪, 藍浦故通德郞李基商, 報恩故僉知黃遇河, 故士人宋保相, 沃川故士人鄭利濟, 鎭岑故士人李乘, 牙山故士人朴履和, 長興故士人趙碩泰, 全州故郡守李汝忠, 興陽故士人秦聖夏, 羅州故士人羅尙紀, 彦陽故進士徐錫麟, 金山故士人曺世龍, 安義故學生愼守沉、知禮故學生李衒績, 晋州故學生鄭鉉毅, 安東故生員申光集, 平海故士人黃命圭, 洪川故士人閔光魯、閔百珍, 春川故學生韓德祚, 海州故士人金百源, 長淵故士人白鴻儀。】
地名: 公州 (忠清道, 首府/牧)
年: 1822.0

○禮曹以各式年京外忠、孝、烈、狀報政府, 分等抄啓。 忠臣旌閭秩。
                【京居贈參議李士珪, 丁丑虜亂扈從沁都, 殉節者也。】
              孝子旌閭秩。
                【京居故通德郞兪彦淳, 故郡守鄭維, 故士人李堂九, 故折衝宋奎輝, 開城府故士人秦景舜、梁濟均, 忠原故童蒙洪此奇, 永同故士人金良榘, 藍浦故通德郞李基周, 全州故郡守李汝忠, 扶安故士人金履孝, 迎日故士人金仁學, 三陟故學生洪啓夏, 平壤故參奉金宗澤, 咸興故學生李益孫, 富寧武人鄭彭重, 安邊故士人金彦濟。】
              孝女旌閭秩。
                【京居故學生李維妻金氏, 楚山故士人尹基顯妻金氏。】
              孝婦旌閭秩。
                【溫陽故士人李培夏妻南氏, 江界無役宋泰文妻申姓。】
              烈女旌閭秩。
                【京居故學生尹致準妻林氏, 故學生黃奎鈾妻許氏, 故進士權賚妻李氏, 故僉正李秉淳妻金氏, 故學生朴齊衡妻李氏, 故折衝皮尙一妻尹氏, 故學生林日淳妻尹氏, 故學生趙漢錫妻權氏, 贈參議李士珪妻李氏, 故將仕郞安國均妻李氏, 故折衝金順孫妻金氏, 故吏姜寬得妻方姓, 開城府故士人金履瑞妻梁氏, 故士人玄錫祺妻金氏, 廣州府故學生金致彦妻趙氏, 江華府故劉義泰妻河氏, 木川故通德郞金義淵妻李氏, 淸州故士人李集璜妻李氏, 靑陽故良人李重馥妻金姓, 稷山故良人李士玉妻白姓, 全州故士人宋規煥妻安氏, 玉果故良人金夢愛妻金姓, 錦山故士人朴希默妻金氏, 光州故士人崔弘淳妻申氏, 淸道故士人李宅俊妻郭氏, 蔚山故學生許塾妻李氏, 山淸故士人閔百祿妻盧氏, 河東故士人崔浩妻金氏, 其女兄故士人金尙讃妻金氏, 寧海良人金文在妻私婢一烈, 襄陽故士人鄭用觀妻申氏, 三陟故良人崔明倫妻朴姓, 原州故通德郞朴東肇妻李氏, 洪川故士人許殷洙妻李氏, 長淵故士人金在重妻李氏, 載寧幼學康彛根妻李氏, 平壤故士人張禮維妻李氏, 館軍朴允建妻朱姓, 殷山故士人李再倜妻金氏, 成川故良人李廷沃妻趙姓, 德源故武人南允福妻李氏, 咸興故士人朴尙駱妻金氏。】
              孝子贈職秩。
                【京居故進士金善民, 任㠎。 故通德郞申晧, 開城府故士人金彦璋, 公州故士人閔鎭運, 木川故通德郞金義淵, 〈天〉安故同知李大亨, 淸州故通德郞李尙復, 扶餘故士人黃載謙, 全州故別將金養直, 故士人金亨福, 光州故士人金光儁, 其弟故士人光源, 永川故士人李時復, 淸道故士人李宅俊, 寧越故學生嚴健中, 橫城故幼學申昅, 其弟故同知
                    
                  , 谷山故士人韓錫龜。】
地名: 公州 (忠清道, 首府/牧)
年: 1832.0

○禮曹, 以各式年京外忠、孝、烈狀報政府分等抄啓。 孝子旌閭秩。
                【京居故奉事金載健, 故學生尹滋榮, 水原府故嘉崔一晃, 開城府故進士全聖賓, 故武及第文基永, 故士人文尙穆、李瀁春, 公州故府使閔鎭綱, 鴻山故士人康世郁, 燕歧故士人柳始采, 谷城故士人安孝天, 咸平故士人安鳳胤, 全州故士人崔性全, 善山故嘉善姜允河, 安東故進士金正根, 三嘉故士人金時卿, 橫城故士人徐繼聖, 兔山故學生朴泰謙, 白川贈參議李益采, 平山故學生徐景裕, 平壤故士人金得南, 其弟得昌, 咸興故學生朴尙裕, 故五衛將李光福, 慶興閑良鄭陞九, 安邊故士人崔鎭弘。】
              孝女旌閭秩。
                【南平故士人吳柱學女十二歲兒。】
              孝婦旌閭秩
                【京居故校理李允謙妻趙氏, 春川故士人林壽崗妻金氏, 海州故士人吳載顯妻李氏。】
              烈女旌閭秩
                【京居故通德郞許澍妻柳氏, 故及第申弼朝妻李氏, 故士人李寅衡妻林氏, 故學生柳昶妻李氏, 故學生蔡東秀妻權氏, 故輔德李敬參妻申氏, 故學生金履休妻李氏, 故進士李鍾九妻南氏, 水原府故士人宋洛秀妻鄭氏, 江華府故劉聖弼妻李氏, 開城府故士人林挺㠎妻林氏, 故學生高命巖妻金氏, 故士人張漸秀妻李氏, 牙兵崔重玉妻裵姓, 高陽故士人兪益煥妻李氏, 故士人鄭遂觀妻李氏, 龍仁良人崔在寬妻金姓, 金浦故學生梁鍾五妻安氏, 始興故學生張錫泰妻李氏, 永平故士人金義孝妻李氏, 南陽故士人尹惟懋妻洪氏, 安山故士人李昹永妻柳氏, 長湍故士人朴壽泓妻黃氏, 竹山故士人崔學周妻權氏, 公州故士人李晶遠妻吳氏, 故生員韓得衍妻朴氏, 西原故士人宋一琦妻鄭氏, 洪州故士人李鵬浩妻金氏, 槐山故士人李獻圭妻朴氏, 牙山故學生金昌漢妻姜氏, 光州故士人朴性立妻李氏, 古阜故士人金允文妻李氏, 故士人李文邦妻盧氏, 故士人金瓚榮妻宋氏, 同福故貢生吳時炫妻金姓, 扶安故士人金豐夏妻朴氏, 泰仁故士人金道益妻權氏, 高山故士人鞠致權妻任氏, 南平故士人吳柱學妻金氏, 羅州故士人鄭榮裕妻廉氏, 綾州故士人裵舜祐妻吳氏, 安義故士人林翰臣妻朴氏, 咸陽贈參判權壽龍妻姜氏, 慶州故士人金聲極妻孫氏, 晋州故士人曺玧妻李氏, 大丘故鄕吏李恒彦妻洪姓, 故士人鄭匡一妻宋氏, 善山故業儒朴元澤妻朴姓, 三嘉故士人金時卿妻鄭氏, 禮安故士人李晩徽妻李氏, 安東故鄕吏金昌裕妻徐姓, 狼川故閑良張豐薰妻朴姓, 平海故幼學南泰陽妻車氏, 洪川故士人朴潤亨妻朴氏, 故學生李根鳳妻宋氏, 橫城故士人徐繼聖妻盧氏, 贈參議徐禮元未筓女, 故士人鄭俊濟妻金氏, 原州故士人崔允濟妻李氏, 黃岡故士人洪泰奎妻趙氏, 故士人趙錫瑨妻安氏, 谷山故士人金璘錫妻孫氏, 海州故士人申在一妻金氏, 故士人李時龍妻鄭氏, 故士人全時潤妻金氏, 江界故良人李泰龍妻朴姓, 義州故士人李大洽妻韓氏, 故士人獨孤籌妻崔氏, 泰川故士人金圭佰妻白氏, 价川故士人金利徵妻金氏, 平壤故士人朴道常妻李氏, 成川故士人李黯錫妻張氏, 德源故士人康履琥妻鄭氏, 北靑故學生鄭泰邦妻安氏, 穩城故良人金景佐妻張姓, 安邊閑良申益愼妻李姓, 故士人崔鎭弘妻鄭氏, 咸陽故士人朴昌建妻金氏, 厚州故士人許任妻崔氏, 洪原故士人金允恒妻姜氏。】
              節婦旌閭秩
                【益山故士人蘇全妻閔氏, 慈山
                  朴氏女。】
              忠婢旌閭秩
                【三陟私婢昌分。】
              忠臣贈職秩。
                【蔚山故通政李應春, 其子故訓鍊正承金, 倭變時父子倡義, 應春戰死於開雲浦, 承金多効功績者也。 三嘉故副正金蘭孫, 倭變時倡義戰死於鳳城山下。 梁山故學生鄭好仁
                  倭變時, 入聖廟抱五聖位板而出, 因被俘, 在獄九年終不屈老也。】
              孝子贈職秩
                【京居故僉知崔尙裕, 開城府故士人韓泰鎭、洪禹績、全氣大、韓敬儀, 陽城故學生徐命埰, 麻田故進士鄭贇, 陽智故學生高履明, 加平故學生朴廵, 龍仁故學生吳命喆, 驪州故參奉具圭錫, 長湍故士人李德潤, 安城故士人兪漢佑, 溫陽故士人金命性, 文義故士人金秋鎭, 燕跂故士人柳始明, 天安故士人李弼亨, 韓山故通德郞閔鈺, 其子故士人深, 木川故士人柳疇錫, 靈光故士人辛錫, 南原故學生李文冑, 古阜故士人金道器, 萬頃故士人任命恒, 故進士南宮&#x255AD;, 金堤故士人趙裕德, 長城故士人邊相賢, 全州故部將李馨遠, 故士人金運德, 安東故士人金始器, 故將仕郞申晫, 安義故士人林翰臣, 河陽故士人裵爾仁, 晋州故士人曺命勲, 尙州故學生成泰柱, 金山故處士李議峻, 春川故士人林壽崗, 原州故學生李漢傑, 海州故士人朴瑞東, 金川故士人沈景之, 長淵故學生姜翊周。】
地名: 忠州 (忠清道, 牧)
年: 1392.0

○孫興宗、黃居正、金輅等還朝。 慶尙道流人李種學、崔乙義, 全羅道流人禹洪壽、李崇仁、金震陽、禹洪命, 楊廣道流人李擴, 江原道流人禹洪得等八人死。 上聞之, 怒曰: "杖一百已下者皆死, 何故也?" 崇仁, 星州人, 字子安, 號陶隱, 星山君
              元具之子。 前朝至正庚子年十四, 中成均試, 壬寅, 中禮闈試丙科第二人, 拜藝文修撰, 累遷至典理佐郞。 洪武辛亥, 朝廷命遣貢士, 文忠公
              李仁復、文靖公
              李穡掌鄕試, 擢崇仁爲第一。 恭愍惜之不遣, 尋授成均直講、藝文應敎, 以至典理摠郞。 時金承得構朴尙衷等于池奫, 俱貶于外。 崇仁亦貶大丘縣, 戊午, 以成均司成召還。 辛酉, 喪母。 壬戌, 起復, 左右衛上護軍, 掌成均試。 以父在且踰期年不辭, 然人以此短之。 遷至典理判書, 陞密直提學。 丙寅, 以賀正使如京, 戊辰春, 被崔瑩門客鄭承可之讒, 貶通州。 夏, 瑩敗召還, 復知密直司事。 冬, 左侍中李穡朝京, 以崇仁爲副行。 己巳秋, 有人自日本來, 自稱永興君。 崇仁以姻親, 嘗識其爲人甚悉, 乃辨其僞, 見貶星州。 庚午夏, 以尹彛、李初之獄, 逮繫淸州, 以水災宥歸忠州。 壬申春, 復知密直, 夏, 貶順天。 至是, 居正至羅州, 杖其脊, 遂卒于南平, 年四十六。 子四人: 次點、次若、次騫、次參。 崇仁聰明絶人, 讀書輒成誦, 年未冠, 詩文已爲時輩所推。 博極群書, 尤精於性理之學, 自直講至判書, 皆兼製敎。 李穡病後, 事大文字, 全出其手。 高皇帝稱之曰: "表辭精切。" 李穡嘗曰: "吾東方文章, 前輩無如子安者。" 今我殿下命文忠公
              權近, 序其遺藁, 印行于世。 初與鄭道傳爲友, 從遊最久。 道傳後附趙浚, 知浚惡崇仁, 反陰毁之, 以致於死。 種學字仲文, 韓山伯
              穡之次子, 天性英豪。 恭愍甲寅年十四, 中成均試, 僞朝丙辰, 中同進士, 遂拜長興庫使, 積官至密直司知申事。 戊辰, 掌成均試, 陞僉書密直司事。 己巳, 同知貢擧。 時李穡當國, 種學連歲掌試, 人頗譏之。 恭讓君立, 李穡見劾, 種學亦貶。 庚午, 尹彛、李初之獄作, 父子俱在淸州逮中, 以水災, 俱得蒙宥。 壬申, 又貶咸昌。 至是, 興宗至雞林, 欲行脊杖, 門生金汝知方爲判官, 陰戒吏不得行法外刑, 因是僅活。 移置長沙縣, 興宗遣人, 追至茂村驛, 乘夜縊之, 年三十二。 子六人: 叔野、叔畦、叔當、叔畝、叔福、叔畤。 洪壽, 丹陽伯
              玄寶長子。 僞朝丁巳, 中同進士, 拜郞將兼成均博士, 累遷至知申事, 陞大司憲。 己巳, 拜僉書密直司事, 壬申夏, 貶順天, 亦因居正杖脊而死, 年三十九。 子四人: 成範、承範、興範、希範。 初玄寶族人金戩者嘗爲僧, 潛奸其奴樹伊之妻, 生一女。 戩之族人, 皆謂樹伊之女, 獨戩謂爲己女, 密加愛護。 戩後爲俗, 逐樹伊而奪之爲妻, 以其女嫁士人禹延, 盡給奴婢田宅。 延生一女, 適貢生鄭云敬。 云敬積官至刑部尙書, 生三子, 長卽道傳。 方其始仕, 玄寶子弟皆輕侮之, 每遷除臺省, 不署告身。 道傳意玄寶子弟使然, 嘗憤怨。 及恭讓君立, 以洪壽子成範爲駙馬。 道傳懼成範等, 乘勢發其原, 凡可以陷玄寶一門者, 靡不圖之。 及開國之際, 構殺成範, 遂構玄寶父子, 欲寘於死。 又緣趙浚與李穡、李崇仁有隙, 仍構穡及種學、崇仁等, 欲以爲援例。 及製卽位敎書, 條例便民事目, 繼論玄寶等十餘人罪, 寘諸極刑。 上使都承旨安景恭讀之, 驚駭曰: "旣云布寬大之恩, 何若是歟! 宜皆勿論。" 道傳等請減等決罪, 上曰: "禹玄寶、李穡、偰長壽雖減等, 亦不可。" 乃請其餘決杖有差, 上意決杖者不至於死, 勉從之。 道傳與南誾等陰謂居正等曰: "杖一百者, 不宜得生。" 居正等杖殺洪壽兄弟三人, 崇仁等五人皆及於死。 居正等還, 以因杖病死聞。 道傳欺罔上聰, 以報私憾, 上初不知, 及聞其死, 大加傷嘆。 我殿下辛卯之秋, 追理居正、興宗等罔上擅殺之罪, 以雪其冤。
地名: 忠州 (忠清道, 牧)
年: 1409.0

○流全穩于東萊, 權守紀于甫州, 裵屯于海州, 裵蘊于忠州, 杖李叔明一百, 流慶源府。 初, 李伯剛之赴京也, 監察全穩至義州, 搜奪禁物, 還啓曰: "伯剛所齎去銀甁行器, 崔兢所齎笠帽二十, 臣謹據法收奪, 伯剛怒曰: ‘銀器且禁, 況金帶乎!’ 遂解置而去。 臣以帶非禁物, 故付諸州官而來。" 上卽命西北面都巡問使, 使人齎金帶銀甁行器, 追給于伯剛, 至則行已遠, 不能及矣。 伯剛路遇寧安君
              良祐, 借其帶而去。 至是, 命代言召穩及書狀裵屯、押物裵蘊、通事李子瑛及其時義州判官權守紀, 一處憑問。 屯、蘊、守紀皆曰: "淸平君怒穩强取禁物, 自棄金帶而去。" 獨子瑛曰: "淸平固請而穩不許。" 穩與子瑛相詰, 指天爲誓, 竟不能明。 黃喜啓曰: "罪在穩。" 卽命囚穩、守紀于巡禁司。 傳旨曰: "屯、蘊二人, 雖曰半路, 奉使有勞, 姑且勿繫。" 又曰: "今去行臺李有常所任之外, 如有所爲, 吾將置法。" 乃曰: "吾豈爲駙馬而若是乎! 洪恕之行, 搜取太甚, 以有易無, 豈其深害!" 尋幷下屯、蘊于巡禁司。 巡禁司鞫全穩等, 穩供稱: "判旨外, 誤收金帶。" 守紀、蘊、屯初言監察搜禁物之日, 以淸平君金帶盛于衾寢笥, 以授淸平之奴, 翼日, 淸平君還送其笥, 出金帶, 置之而去。 及刑問, 盡反其辭, 謂爲穩所誘, 納招不直。 巡禁司啓: "全穩罪, 《大明律》, 奉制書有所施行而違者, 杖一百。 守紀、屯罪, 律云: ‘若鞫囚而證佐之人, 不言實情, 故行誣證者, 減罪人二等。’" 上命皆付處。 執義韓尙德詣闕諫曰: "全穩之罪, 因迷惑所致, 本非懷惡者也。 遠方付處, 臣以爲過矣。" 不允。 屯之繫也, 刑曹都官正郞李叔明訪于獄中, 語之曰: "子雖至此, 然士林必有後議。 且巡禁司, 但承旨意耳, 不得擅便。" 巡禁司司直沈龜麟適聞之以聞, 上曰: "予於全穩, 雖加寬容, 爲攸司者, 宜請穩欺君之罪。 旣不如此, 雖下憲司, 誰能鞫之! 當使六曹臺諫雜治。" 乃命兵曹判書李天祐、知議政府事偰眉壽、左代言安騰、刑曹參議許遲、右司諫權遇、執義韓尙德等, 鞫叔明以士林論議之由。 巡禁司啓: "叔明罪, 律無正條, 比官吏人等挾私欺公, 妄生異議, 變亂成法者斬。" 命減一等施行, 杖一百, 流慶源府。
地名: 忠州 (忠清道, 牧)
年: 1414.0

○改水站干爲水夫。 自果川
              黑石至忠州
              金遷, 水站干等告狀曰: "某等本係良人, 以居於水邊, 屬於水站干, 挽舟漕運。 誠恐後世與未辨良賤者及婢妾産, 屬補司宰監水軍者混淆, 有妨子孫仕路。 願以屬司宰水軍, 代水站役, 將某等移屬良役。" 命曰: "宜與司宰水軍區別, 號爲水夫。"